Waray-Waray News: PGMA nanawagan para san pagkasarayo, pagtapos san pamolitika sa butnga san pagsagka san presyo san asyete san pankalibutan nga merkado
Ni Ailene N. Diaz
Manila (9 November) -- Si Presidente Gloria Macapagal Arroyo nanawagan san mga katawhan kahapon sin pagkasarayo, tuokon na an pamolitika ngan magburublig para maibanan an epekto san pagsagka san pamresyuhan san asyete san pankalibutan nga merkado para mapauswag an kinabuhi san katawhan.
An Presidente liwat nagsugad nga iya gintirok an National Competitiveness Council (NCC) ngan Export Development Council (EDC) para pag iristuryahan an mga pitad nga maibanan an epekto san tighitaas nga presyo san asyete dida san mga industriya ngan mapa upay an produkto para an nasud makigkumpetensya san pankalibutan nga uyag
"Sa yana nga mga panahon, pagkarag san panahon para san pamolitika imbis magpasa sin mga lehislasyon nga maibanan an paggastos san mga pamilya nga Filipino ngan pakahimo nira kumita sin dugang in diri makapasaraylo," an Presidente nagsugad san iya pangabre nga pamulong sa natabo nga meeting nga ginhimo san Malacanang's Heroes Hall.
Sa kaalarma san Presidente san tighitaas nga presyo san asyete san pankalibutan nga merkado, siya nagmando san nadadabihan nga mga ahensiya paghimo sin mga pitad maibsan an epekto sini san katawhan.
Si Presidente nagtawag bag-o la sa Congreso sin pagtutok sin pagpasa sin mayor nga lehislasyon kapareho sin Cheaper Medicine Bill ngan pag amienda san Electric Power Industry Report Act para matagan lugar an pagpahamubo san baraydan san kuryente
Karuyag liwat san Presidente nga maipasa na an 2008 budget bill basi an pondo magin andam na para san mga mayor nga proyekto.
Sugad san Presidente an iya meeting san mga exporters, labor federations, ngan competitiveness council in natirok para makahimo sin mga pitad para maibanan an epekto san naghinitaas nga presyo san asyete ngadto san mga Filipino ngan mapaupay an produkto para an produkto sa Filipino in makakumpara san pankalibutan nga merkado ngan ini makapogong san paghitaas san presyo san local nga mga produkto.
An presyo san asyete san pankalibutan nga merkado pwede umabot sin 100 dolyares kada baril sa Desyembre, ini an sugad san Department of Energy. (PIA Northern Samar) [top]
war_Latn kac_Latn war_Latn war_Latn war_Latn ceb_Latn ceb_Latn war_Latn war_Latn war_Latn